b'\n_START_ARTICLE_\nMoab\n_START_SECTION_\nGeografija\n_START_PARAGRAPH_\nBoab je planota pribli\xc5\xbeno 900 m nad gladino Sredozemskega morja in 1.300 nad gladino Mrtvega morja. Od severa proti jugu se postopoma dviga. _NEWLINE_Na zahodu je Moab omejen z Mrtvim morjem, na jugu z reko Jordan, na vzhodu pa z Arabsko pu\xc5\xa1\xc4\x8davo, od katere ga lo\xc4\x8duje valovito hribovje. Severno od njega je bilo kraljestvo Amon, ju\xc5\xbeno pa kraljestvo Edom.  Severna meja Moaba se je spreminjala, na splo\xc5\xa1no pa je potekala nekaj kilometrov severno od najsevernej\xc5\xa1ega roba Mrtvega morja._NEWLINE_Po Ezekielu 25:9 so meje Moaba ozna\xc4\x8devali Bet Je\xc5\xa1imot (sever), Baal Meon (vzhod) in Kirjataim (jug)._NEWLINE_Spreminjanje meja so razvidne iz seznama mest, ki jih na\xc5\xa1tevata Izaija 15-16 in Jeremija 48:21. Mesta He\xc5\xa1bon, Elealeh in D\xc5\xbeazer so omenjena severno od Bet Je\xc5\xa1imota, Madaba, Bet Gamul in Mephaat vzhodno od Baal Meona, Dibon, Aroer, Bezer, D\xc5\xbeahaz in Kirhareset pa ju\xc5\xbeno od Kirjataima. Glavne reke v Moabu, omenjene v Bibliji, so bile Arnon, Dibon ali Dimon in Nimrim. _NEWLINE_Apnen\xc4\x8dasti hribi skoraj brez dreves so na splo\xc5\xa1no strmi, vendar rodovitni. Spomladi jih poraste trava, na ravnicah pa doma\xc4\x8dini prideljejo \xc5\xbeito. _NEWLINE_Na severu Moaba so \xc5\xa1tevilne dolge in globoke soteske in gora Nebo, znana kot prizori\xc5\xa1\xc4\x8de Mojzesove smrti. Padavin je dokaj veliko, podnebje pa je kljub vro\xc4\x8demu poletju hladnej\xc5\xa1e od podnebja zahodno od reke Jordan. Pozimi in spomladi pogosto tudi sne\xc5\xbei. _NEWLINE_Planota je posejana z ve\xc4\x8d sto dolmenov, menhirjev in kamnitih krogov ter poru\xc5\xa1enih vasi, ve\xc4\x8dinoma iz rimskega in bizantinskega obdobja. Na njej so zdaj naseljeni ve\xc4\x8dinoma Beduini. _NEWLINE_Najve\xc4\x8dje ozemlje, ki so ga posedovali Moabci pred invazijo Amoritov, je bilo naravno razdeljeno na tri razli\xc4\x8dne in neodvisne dele: zaprt trikotnik ju\xc5\xbeno od Arnona, imenovan Moabsko polje,  ozemlje nasproti Jerihe in do hribovja Gilead, imenovano Moabska de\xc5\xbeela, in  ozemlje pod gladino Sredozemskega morja v tropskem delu doline Jordana.\n_START_SECTION_\nGospodarstvo\n_START_PARAGRAPH_\nMoab je bil vir \xc5\xa1tevilnih naravnih snovi, vklju\xc4\x8dno z apnencem, soljo in balzamom iz pokrajin ob Mrtvem morju. Moabci so zasedali vitalen prostor ob Kraljevi glavni cesti, starodavni trgovski poti, ki je povezovala Egipt z Mezopotamijo, Sirijo in Anatolijo. Trgovanje po tej poti je bilo za Moabce, Edomce in Amonite pomemben vir dohodkov.\n_START_SECTION_\nZgodovina\n_START_PARAGRAPH_\nArheolo\xc5\xa1ki dokazi o obstoju Moabskega kraljestva pred vzponom Izraelskega kraljestva so skromni. Iz napisa na kolosalnem kipu Ramzesa II. v Luksorju, postavljenega v 13. stoletju pr. n. \xc5\xa1t., je razvidno, da so bili Mu\'ab (Moabci) eno od ljudstev, ki jih je na svojem vojnem pohodu podjarmil Ramzes II.  _NEWLINE_Med zgodnjimi sodobnimi popotniki po Moabu so bili Ulrich Jasper Seetzen (1805), Johann Ludwig Burckhardt (1812), Charles Leonard Irby in James Mangles (1818) in Louis F\xc3\xa9licien de Saulcy (1851).\n_START_SECTION_\nSvetopisemske in druge pripovedi\n_START_PARAGRAPH_\nPo Stari zavezi sta bila Moab in Amon Lotova sinova z njegova starej\xc5\xa1o in mlaj\xc5\xa1o h\xc4\x8derko po uni\xc4\x8denju Sodome in Gomore._NEWLINE_Moabci so bili sprva naseljeni na bogatem vi\xc5\xa1avju vzhodno od Mrtvega morja. Njihovo ozemlje je segalo dale\xc4\x8d na sever do gore Gilead. S tega ozemlja so pregnali prvotne prebivalce Emejce, potem pa so njih same proti jugu potisnili bojeviti Amoriti pod vodstvom kralja Sihona. Moabci so se umaknili v pokrajine ju\xc5\xbeno od reke  Arnom, ki je postala njihova severna meja._NEWLINE_Bog je obnovil svojo zavezo z Izraelci v Moabu preden so vstopili v \xc2\xbbobljubljeno de\xc5\xbeelo\xc2\xab, Mojzesu pa je s smrtjo prepre\xc4\x8dil vstop vanjo. Mojzesa so pokopali na neznanem kraju v Moabu, kjer so opravili tudi tridesetdnevno \xc5\xbealovanje_NEWLINE_Po knjigi Sodnikov  Izraelci niso \xc5\xa1li skozi de\xc5\xbeelo Moabcev, ker jim moabski kralj tega ni dovoli, ampak so podjarmili Sihonovo kraljestvo in zasedli njegovo  prestolnico He\xc5\xa1bon. Po osvojitvi Kanaana so bili odnosi med Moabci in Izraelci  spremenljivi, v\xc4\x8dasih sovra\xc5\xbeni, v\xc4\x8dasih miroljubni. Z Benjaminovim plemenom so imeli  vsaj en resen spopad, v katerem so na moabski strani sodelovali tudi Amoniti in Amalkiti Benjaminov \xc5\xa1ofet (sodnik) Ehud ben Gera je ubil moabskega kralja Eglona in po plitvini \xc4\x8dez reko Jordan  povedel izraelsko vojsko proti Moabcem in jih veliko pobil._NEWLINE_Rutina knjiga dokazuje prijateljske odnose med Moabom in Betlehemom, enim od mest Judovega plemena. Za njenega potomca Davida velja, da je imel v svojih \xc5\xbeilah moabsko kri. Ko je na Izraelce pritisnil kralj Savel, je svoje star\xc5\xa1e pustil pod za\xc5\xa1\xc4\x8dito moabskega kralja, ki je bil morda njegov rojak, potem pa so se prijateljski odnosi za vedno kon\xc4\x8dali. Ko je v Davidovih vojnah  naslednji\xc4\x8d omenjeno njegovo ime, je podjarmil  Moabce in jim vsilil izraelskega guvernerja. _NEWLINE_Med izgnanci, ki so se vrnili v Judejo iz Babilonije, je bilo tudi pleme potomcev Pahat-Moaba, katerega ime pomeni vladar Moaba._NEWLINE_Po uni\xc4\x8denju Prvega templja se je znanje, katero pleme pripada kateremu ljudstvu, izgubilo. Moabci so bili  obravnavani enako kot druga ljudstva. Posledi\xc4\x8dno so se lahko pripadniki vseh  ljudstev  brez omejitev spreobrnili v judovstvo. Problemi, opisani v Ezrovi in Nehemijevi knjigi so se zgodili zato, ker so se judovski mo\xc5\xa1ki poro\xc4\x8dili z \xc5\xbeenskami iz razli\xc4\x8dnih ljudstev brez njihovega predhodnega prestopa judovstvo._NEWLINE_Ob ukinitvi Judejskega kraljestva med Rehoboamovo vladavino se zdi, da se Moab absorbiral v severnem kraljestvu in ostal do Ahabove smrti izraelski vazal. Po izra\xc4\x8dunih Edwina Richarda Thieleja se je to zgodilo okoli leta 853 pr. n. \xc5\xa1t., ko so prenehali pla\xc4\x8devati davek, razglasili svojo neodvisnost in za\xc4\x8deli vojno proti Judejskemu kraljestvu._NEWLINE_Po Ahabovi smrti okoli 853 pr. n. \xc5\xa1t. so se Moabci pod Me\xc5\xa1ovim vodstvom uprli Jehoramu. Slednji je sklenil zavezni\xc5\xa1tvo z judejskim kraljem Jozafatom in edomskim kraljem. Po Stari zavezi je prerok Eli\xc5\xa1a ukazal Izraelcem, naj med seboj in sovra\xc5\xbenikom izkopljejo vrsto jarkov, ki so se pono\xc4\x8di \xc4\x8dude\xc5\xbeno napolnili z vodo, rde\xc4\x8do kot kri. Rde\xc4\x8da barva je prevarala Moabce in njihove zaveznike, da so se med seboj spopadli, kar je privedlo do njihovega poraza v Zizu pri Ejn Gediju._NEWLINE_Po napisu na Me\xc5\xa1evi steli so bili Moabci popolni zmagovalci in ponovno osvojili vsa ozemlja, ki jim jih odvzeli Izraelci. Bitka pri Zizu je zadnji pomemben datum v zgodovini Moabcev, ki ga omenja Stara zaveza. V letu Eli\xc5\xa1eve smrti so napadli Izrael in  kasneje sodelovali v Nebukadnezarjevem pohodu proti judejskemu kralju Joahimu._NEWLINE_\xc4\x8ceprav so v knjigah prerokov pripovedi o Moabu pogoste in sta \xc2\xbbmoabskim nadlogam\xc2\xab posve\xc4\x8deni kar dve Izaijevi poglavji (15 in 16)  in eno Jeremijevo poglavje (48), o de\xc5\xbeeli sami povedo zelo malo.   Pogosto sta omenjeni njegova blaginja in ponos, ki je po izraelskem mnenju spro\xc5\xbeil bo\xc5\xbeji bes, in njihov izrecno omenjen prezir do Izraela._NEWLINE_V Nimrudskem napisu Tiglat-Pileserja III. je moabski kralj Salmanu (morda \xc5\xa0alman, ki je oplenil Bet-arbel) omenjen kot asirski vazal. Sargon II. na glinasti prizmi omenja upor Moabcev proti Salmanuju, v katerem so bili udele\xc5\xbeeni tudi Filistejci, Judejci in Edomci, na Taylorjevi prizmi, ki pripoveduje o pohodu proti  Ezekiji, pa moabski kralj Kammusu-Nadbi (Kemo\xc5\xa1-nadab)prina\xc4\x8da davek Sargonu kot svojemu suverenu. Drug moabski kralj, Mutzuri ("Egip\xc4\x8dan"\xc2\xa0?), je omenjen kot eden od podjarmljenih princev na dvoru Asarhadona in Asurbanipala, medtem ko je Ka\xc5\xa1alta, morda njegov naslednik, omenjen na Asurbanipalovem valju B.\n_START_SECTION_\nReligija\n_START_PARAGRAPH_\nOmembe moabske religije so skromne. Ve\xc4\x8dina Moabcev je sledila starodavni semitski veri, tako kot vsa druga  stara semitsko govore\xc4\x8da ljudstva. \xc4\x8cetrta Mojzesova knjiga (Numeri) pravi, da so Moabci spodbujali Izraelce, naj se jim  pridru\xc5\xbeijo pri njihovih \xc5\xbertvovanjih. Njihov glavni bog je bil Kemo\xc5\xa1, zato so jih Izraelci v\xc4\x8dasih imenovali "Kemo\xc5\xa1evo ljudstvo"._NEWLINE_V Drugu knjigi kraljev je zapis, da so Moabci, \xc5\xa1e posebej v grozni nevarnosti, Kemo\xc5\xa1u ponujali tudi \xc4\x8dlove\xc5\xa1ke \xc5\xbertve, na primer Me\xc5\xa1a, ki je \xc5\xbertvoval svojega prvorojenca in naslednika. Kralj Salomon je za "gnusobo Mo\xc3\xa1bcev" Kemo\xc5\xa1a kljub temu zgradil "visoko mesto" (oltar) na gri\xc4\x8du pred Jeruzalemom. Oltar je stal vse do Jo\xc5\xa1uove vladavine. Moabski kamen v 17. vrstici omenja tudi Kemo\xc5\xa1evo \xc5\xbeensko nasprotje A\xc5\xa1ter-Kemo\xc5\xa1 in v 14. vrstici boga Neboja, verjetno dobro znanega babilonskega boga Nabuja.\n_START_SECTION_\nMoab v judovskem izro\xc4\x8dilu\n_START_PARAGRAPH_\nPo Stari zavezi so Kanaanci, tako kot Amonci, nasprotovali izraelski invaziji na Kanaan in bili zato za deset generacij izklju\xc4\x8deni iz ob\xc4\x8destva.  Izraz "deset generacij" se \xc5\xa1teje za idiom, ki je pomenil neomejeno \xc4\x8dasovno obdobje, v nasprotju z idiomom "tretja generacija", ki je pomenil dovoljenje, da se egip\xc4\x8danski spreobrnjenci poro\xc4\x8dijo v judovsko skupnost.  Talmud izra\xc5\xbea stali\xc5\xa1\xc4\x8de, da se prepoved nana\xc5\xa1a samo na mo\xc5\xa1ke Moabce, ki jim ni bilo dovoljeno poro\xc4\x8diti se z rojeno Judinjo ali zakonito spreobrnjenko. Moabkam je bilo po spreobrnitvi v judovstvo poro\xc4\x8danje dovoljeno, vendar ne s kohenom (duhovnikom). V izgnanstvu prepoved ni veljala. Ezra in Nehemija sta posku\xc5\xa1ala zakon uveljeviti na silo, ker so se mo\xc5\xa1ki poro\xc4\x8dali z nespreobrnjenimi \xc5\xbeenskami. Salomonov potomec Rehoboam je bil sin Amonke Naame._NEWLINE_Na drugi strani so poroke betlehemskih efratejskih bratov Kiljona in Mahlona z Moabkama Orpo in Ruto  in po mo\xc5\xbeevi smrti poroka Rute z Davidovim prapradedom Boazom omenjene povsem brez o\xc4\x8ditkov. Talmudska razlaga dogodkov pravi, da je zakon veljal samo moabske in amonske mo\xc5\xa1ke. Talmud trdi tudi to, da je prerok Samuel napisal Rutino knjigo  zato, da bi poravnal spore, ker se je pravilo od Boazovih \xc4\x8dasov pozabilo. Druga razlaga je, da Rutina knjiga preprosto poro\xc4\x8da o dogodkih na nepristranski na\xc4\x8din, vsako pohvalo ali obsodbo pa prepu\xc5\xa1\xc4\x8da bralcu._NEWLINE_Babilonski Talmud v razpravi Jevamot 76B (\xd7\x99\xd7\x91\xd7\x9e\xd7\x95\xd7\xaa, Bratova vdova) razlaga, da je bil eden od razlogov za prepoved ta, da Amonci niso prijateljsko sprejeli Izraelovih otrok, Moabci pa so celo najeli vede\xc5\xbeevalca Balaama, da jih je preklel. Razlika v odzivih obeh ljudstev je privedla do bo\xc5\xbejega dovoljenja, da Judje stalno nadlegujejo Moabce, vendar ne z vojno, in prepovedi, da nadlegujejo Amonce._NEWLINE_Ruta je sprejela boga svoje izraelske ta\xc5\xa1\xc4\x8de Naomi. Po smrti svojega mo\xc5\xbea, njegovega brata in o\xc4\x8deta, Naominega mo\xc5\xbea,  se je odlo\xc4\x8dila, da se bo vrnila k Naominemu ljudstvu. _NEWLINE_Ruta je rekla Naomi: \xc2\xbbKamorkoli gre\xc5\xa1, bom \xc5\xa1la tudi jaz; kjerkoli se bo\xc5\xa1 nastanila, se bom nastanila tudi jaz; tvoje ljudstvo bo moje ljudstvo in tvoj bog bo moj bog\xc2\xab. Talmud ima njeno izjavo za osnovo tistega, kar mora storiti spreobrnjenec, da bi bil spreobrnjen. Obstajajo trditve, da je bila spreobrnjena \xc5\xa1ele potem, ko je po prihodu v Betlehem svojo izjavo ponovila pred sodi\xc5\xa1\xc4\x8dem. _NEWLINE_Po Jeremijevi knjigi so bili Moabci zaradi svoje o\xc5\xa1abnosti in malikovanja izgnani v Babilonijo. Po Ra\xc5\xa1iju se je to zgodilo zaradi njihove velike nehvale\xc5\xbenosti celo do Abrahama, prednika Izraelcev, ki je re\xc5\xa1il prao\xc4\x8deta Moabcev Lota iz Sodome. Jeremija jim je prerokoval, da se bodo iz izgnanstva  vrnili \xc2\xbbna koncu dni\xc2\xab, se pravi nikoli.\n_START_SECTION_\nZaton in propad\n_START_PARAGRAPH_\nV perzijskem obdobju zgodovine Levanta je Moab izginil iz pisane zgodovine. Njegovo ozemlje so kasneje preplavila plemena iz severne Arabije, vklju\xc4\x8dno s Kedarci in kasneje Nabatejci. V Nehemijevi knjigi 4:1 kot zavezniki Amoritov niso omenjeni Moabiti, ampak Arabci. Svetopisemsko ime pokrajine se je \xc5\xa1e dolgo \xc4\x8dasa ohranilo. Ko so Levant zasedli kri\xc5\xbearji, so na primer svoj grad v vzhodnem delu Jeruzalemskega kraljestva imenovali Krak des Moabites.'